## Naputak za izradu godišnjeg izvješća o sustavu unutarnjih financijskih kontrola u javnom sektoru

### NN 3/2011 (5.1.2011.), Naputak za izradu godišnjeg izvješća o sustavu unutarnjih financijskih kontrola u javnom sektoru

MINISTARSTVO FINANCIJA

45

Na temelju članka 35. stavka 4. Zakona o sustavu unutarnjih financijskih kontrola u javnom sektoru (»Narodne novine«, broj 141/06), ministrica financija donosi

NAPUTAK

ZA IZRADU GODIŠNJEG IZVJEŠĆA O SUSTAVU UNUTARNJIH FINANCIJSKIH KONTROLA U JAVNOM SEKTORU

I. CILJ NAPUTKA

Cilj ovoga Naputka je:

– osigurati jedinstvenu metodologiju izrade godišnjeg izvješća o sustavu unutarnjih financijskih kontrola (dalje u tekstu: godišnje izvješće) korisnika proračuna,

– osigurati, primjenom jedinstvene metodologije, jednoobrazno sastavljanje godišnjih izvješća s odgovarajućim podacima za izradu objedinjenoga godišnjega izvješća o sustavu unutarnjih financijskih kontrola u javnom sektoru Republike Hrvatske koje se podnosi Vladi Republike Hrvatske.

II. OBVEZNICI IZRADE GODIŠNJEG IZVJEŠĆA

Obveznici izrade godišnjeg izvješća jesu proračunski korisnici i izvanproračunski zavodi odnosno fondovi (dalje u tekstu: korisnici proračuna) u skladu s odredbom članka 2. Zakona o sustavu unutarnjih financijskih kontrola u javnom sektoru (»Narodne novine« 141/06).

III. STRUKTURA GODIŠNJEG IZVJEŠĆA

Godišnje izvješće sadrži:

– izvješće o sustavu financijskog upravljanja i kontrola

– izvješće o obavljenim revizijama i aktivnostima unutarnje revizije.

IV. GODIŠNJE IZVJEŠĆE O SUSTAVU FINANCIJSKOG UPRAVLJANJA I KONTROLA

U skladu s odredbom članka 15. Zakona o sustavu unutarnjih financijskih kontrola u javnom sektoru, godišnje izvješće o sustavu financijskog upravljanja i kontrola priprema voditelj za financijsko upravljanje i kontrole na temelju podataka koji se odnose na izvještajno razdoblje, a odobrava ga čelnik korisnika proračuna.

Godišnje izvješće o sustavu financijskog upravljanja i kontrola sadrži sljedeće dijelove:

I. Opći dio

– opći podaci o korisniku proračuna

II. Posebni dio

– upitnik o samoprocjeni sustava financijskog upravljanja i kontrola.

Upitnik o samoprocjeni sustava financijskog upravljanja i kontrola sastoji se od pitanja koja se odnose na pojedinu komponentu unutarnje kontrole te od upute za ispunjavanje upitnika.

V. GODIŠNJE IZVJEŠĆE O OBAVLJENIM REVIZIJAMA I AKTIVNOSTIMA UNUTARNJE REVIZIJE

U skladu s odredbom članka 30. Zakona o sustavu unutarnjih financijskih kontrola u javnom sektoru, godišnje izvješće o obavljenim revizijama i aktivnostima unutarnje revizije priprema voditelj jedinice za unutarnju reviziju/unutarnji revizor (ako nije imenovan voditelj) na temelju podataka koji se odnose na izvještajno razdoblje, a odobrava ga čelnik korisnika proračuna.

Godišnje izvješće o obavljenim revizijama i aktivnostima unutarnje revizije sadrži sljedeće dijelove:

I. Opći dio

– opći podaci o korisniku proračuna

– podaci o jedinici za unutarnju reviziju i unutarnjim revizorima

– primjena standarda i metodologija rada unutarnje revizije

II. Posebni dio

– pregled obavljenih revizija

– glavni zaključci koji se odnose na funkcioniranje sustava financijskog upravljanja i kontrola, te preporuke dane s ciljem poboljšanja poslovanja korisnika proračuna,

– aktivnosti koje je poduzeo čelnik korisnika proračuna s ciljem provedbe značajnijih preporuka, te značajne preporuke koje nisu provedene,

– svi slučajevi nepridržavanja ili pogrešne primjene zakona i drugih propisa, te sumnji na prijevaru,

– prijedlozi za razvoj unutarnje revizije.

VI. NAČIN IZRADE GODIŠNJEG IZVJEŠĆA

Godišnje izvješće izrađuje se na način da se ispunjavaju sljedeći obrasci:

OBRAZAC GI – FUIK – Godišnje izvješće o sustavu financijskog upravljanja i kontrola

OBRAZAC GI – UR – Godišnje izvješće o obavljenim revizijama i aktivnostima unutarnje revizije

Navedeni obrasci sastavni su dio ovoga Naputka, a u elektroničkom obliku nalaze se na internetskim stranicama Ministarstva financija – Uprave za harmonizaciju unutarnje revizije i financijske kontrole.

VII. OVJERAVANJE GODIŠNJEG IZVJEŠĆA

Godišnje izvješće o sustavu financijskog upravljanja i kontrola potpisuju čelnik korisnika proračuna i voditelj za financijsko upravljanje i kontrole u skladu s odredbom članka 15. Zakona o sustavu unutarnjih financijskih kontrola u javnom sektoru.

Godišnje izvješće o obavljenim revizijama i aktivnostima unutarnje revizije potpisuju čelnik korisnika proračuna i voditelj jedinice za unutarnju reviziju/unutarnji revizor u skladu s odredbom članka 30. Zakona o sustavu unutarnjih financijskih kontrola u javnom sektoru.

VIII. OBVEZNICI DOSTAVE GODIŠNJEG IZVJEŠĆA

Obveznici dostave godišnjeg izvješća o sustavu financijskog upravljanja i kontrola jesu korisnici proračuna u skladu s odredbom članka 16. Pravilnika o provedbi financijskog upravljanja i kontrola u javnom sektoru (»Narodne novine«, broj 35/08), a to su:

– središnja tijela državne uprave,

– izvanproračunski zavodi,

– županije,

– županijska središta,

– Grad Zagreb,

– veliki gradovi iznad 35 000 stanovnika.

Obveznici dostave godišnjeg izvješća o obavljenim revizijama i aktivnostima unutarnje revizije su korisnici proračuna koji su u skladu s odredbama članaka 2. i 3. Pravilnika o unutarnjoj reviziji korisnika proračuna (»Narodne novine«, broj 35/08) obveznici uspostavljanja unutarnje revizije.

Državni ured za reviziju, tijela sudske vlasti, tajne službe i drugi korisnici proračuna koji su izravno odgovorni Hrvatskom saboru, u skladu s odredbama članaka 15. i 31. Zakona o sustavu unutarnjih financijskih kontrola u javnom sektoru, nisu obveznici dostave godišnjeg izvješća o sustavu financijskog upravljanja i kontrola te godišnjeg izvješća o obavljenim revizijama i aktivnostima unutarnje revizije.

Korisnici proračuna, obveznici dostave godišnjeg izvješća, dužni su ovjereno izvješće u pisanom i elektroničkom obliku dostaviti Ministarstvu financija – Upravi za harmonizaciju unutarnje revizije i financijske kontrole do 31. siječnja tekuće godine za prethodnu godinu.

Uprava za harmonizaciju unutarnje revizije i financijske kontrole sastavit će objedinjeno godišnje izvješće o sustavu unutarnjih financijskih kontrola.

Objedinjeno godišnje izvješće, nakon što ga raspravi Vijeće za unutarnju financijsku kontrolu u javnom sektoru i odobri ministrica financija, podnosi se Vladi Republike Hrvatske do konca travnja tekuće godine za prethodnu godinu.

IX. PRIJELAZNE I ZAVRŠNE ODREDBE

Ovaj Naputak stupa na snagu danom objave u »Narodnim novinama«.

Stupanjem na snagu ovoga Naputka prestaje vrijediti Naputak za izradu godišnjeg izvješća o sustavu unutarnjih financijskih kontrola u javnom sektoru (klasa: 043-01/07-01/12; urbroj: 513-10/07-2 od 15. siječnja 2007.), objavljen u »Narodnim novinama« broj 08/07.

Godišnje izvješće za 2010. godinu izradit će se sukladno odredbama ovoga Naputka.

Klasa: 043-01/10-01/680

Urbroj: 513-10/10-1

Zagreb, 31. prosinca 2010.

Ministrica financija
mr. sc. Martina Dalić, v. r.

[**OBRAZAC GI-FUIK**](dodatni/412261.pdf)

[**OBRAZAC GI-UR**](dodatni/412262.pdf)

Naputak, NN 3/2011-45
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)